* Εκείνο το δυσάρεστο σαββατοκύριακο που έμαθα για την απώλειά του, με άφησε άναυδο, με το ζόρι να προσπαθώ να ξεφυλλίσω τις σημειώσεις του, να θυμηθώ τη φωνή του. Και την θυμήθηκα! Και θα την θυμάμαι για πάντα. Εύχομαι και εκείνος με την παρακαταθήκη που άφησε πίσω του να γραφτεί στα βιβλία της ιστορίας της Βυζαντινής Μουσικής ως ένας εξαίρετος Καθηγητής μα πάνω απ’ όλα Άνθρωπος …
* Πραγματικά εκτίμησα τη Βυζαντινή Μουσική και την αγάπησα μέσα από το μάθημά του. Ήταν ένας πολύ ιδιαίτερος άνθρωπος, γεγονός που φαινόταν ακόμη και από τον τρόπο που δίδασκε αλλά και από την ψυχραιμία που τον διακατείχε. Εύχομαι να αναπαυθεί εν ειρήνη και να μεταφέρει το πάθος για την Τέχνη του όπου πάει. Και έτσι, ο Παράδεισος να πλημμυρίσει από μουσική …
* Θα μου μείνουν αξέχαστα τα μαθήματα μαζί του, καθώς πάντα υπήρχε ένα πολύ όμορφο κλίμα, με αστεία και θετική ενέργεια …
* Την Τετάρτη, πριν τον θάνατό του, λαμβάνω ένα τηλεφώνημα μετά τις 21:00, που μάλιστα κατά τύχη απάντησα διότι είναι η ώρα που κοιμίζω τις κόρες μου. Σε πολύ καλό κλίμα συζητήσαμε με τον κύριο Καθηγητή, μάλιστα όχι μόνον για τα μαθήματα της κατεύθυνσης αλλά και για θέματα γενικού ενδιαφέροντος. Και μου έκανε ιδιαίτερη εντύπωση το ενδιαφέρον που έδειξε για έναν άνθρωπο που ποτέ δεν είχε δει και δεν είχε γνωρίσει … Του είπα ότι θα έρθω (στην εξέταση του μαθήματος), έστω και απροετοίμαστος, για να τον γνωρίσω από κοντά. Δεν πρόλαβα …
* Ο κύριος Μπαλαγεώργος λειτουργούσε πάντοτε με γνώμονα τη δικαιοσύνη, χωρίς διακρίσεις. Ήταν ευδιάθετος και πρόθυμος για όμορφους διαλόγους. Πολλές φορές με σταματούσε στον διάδρομο του 9ου ορόφου να με ρωτήσει τι κάνω και πώς αποδίδω στα μαθήματά μου … Αυτές τις μέρες έχασα έναν πατέρα! Λένε πως ο Θεός παίρνει κοντά του τους αγγέλους … Αυτός ο άνθρωπος θα μείνει ως μια ανεξίτηλη ανάμνηση στο μυαλό μου και στην καρδιά μου … Τον ευχαριστώ για όλα και αν κάπου, κάποτε συναντηθούμε θα του πω όσα δεν πρόλαβα. Κύριε Μπαλαγεώργο, σας ευχαριστώ. Κύριε Μπαλαγεώργο, θα σας θυμάμαι παντοτινά. Κύριε Μπαλαγεώργο, καλό ταξίδι. Ο θάνατος αθάνατος και ’μεις μικροί μπροστά του. Πώς να γλυτώσεις, μάτια μου, από τη μαχαιριά του …
* Κάθε Τετάρτη πρωί, τις ώρες 9-12, στην αίθουσα 921 της Φιλοσοφικής Σχολής, όλοι οι φοιτητές γνωρίζαμε πόσο ωραία θα περάσουμε κατά τη διάρκεια αυτής της ώρας. Η μορφή του κυρίου Μπαλαγεώργου, πάντα συνετή, ήταν εκεί για να μετατρέψει το δύσκολο και συνάμα θεωρητικό μάθημα σε ένα βυζαντινολογικό ταξίδι. Ένας άνθρωπος με το χαμόγελο στα χείλη, με μια καθαρή και ήσυχη φωνή που εκπέμπει ασφάλεια και σιγουριά στον λόγο του …
* Ο κύριος Μπαλαγεώργος ήταν ένας οικογενειάρχης με όλη την έννοια της λέξης, καθώς αγαπούσε τον γιο του και πάντοτε μας έκανε αναφορά για το πόσο τον καμάρωνε. Ήταν ένα πολύτιμο γρανάζι για το Τμήμα αλλά και για τον Τομέα της Βυζαντινής Μουσικολογίας ...
* Μου είναι αξέχαστος και δεν μπορώ ακόμη να χωνέψω τον αδικαιολόγητο χαμό του. Θα τον θυμάμαι πάντα. Ακούω τις ηχογραφήσεις από το μάθημα για παρηγοριά. Δυστυχώς σπανίζουν τέτοιοι άνθρωποι στην εποχή μας. Τον αγαπώ πολύ και θα μου λείψει ...
* Την προηγούμενη ημέρα παρακολουθούσαμε το μάθημά του και την επόμενη πληροφορηθήκαμε το τραγικό γεγονός. Στο τελευταίο μάθημα ήρθε για να μας αποχαιρετίσει. Είπε, «καλημέρα, παιδιά, σήμερα είναι το τελευταίο μας μάθημα. Ήρθα να σας αποχαιρετίσω και θα τα ξαναπούμε στην εξεταστική. Σας ευχαριστώ πολύ για το όμορφο εξάμηνο». Και έτσι μας αποχαιρέτησε. Δεν θα ξεχάσω την ευγένειά του, τη γλυκύτητά του. Μας ήξερε όλους με τα μικρά μας ονόματα. Δεν θα ξεχάσω το πάθος στη διάρκεια της διδασκαλίας του … Δάσκαλε, σε γνώρισα λίγο αλλά θα σε θυμάμαι για τα όμορφα πράγματα που μας δίδαξες. Εκεί που είσαι, εύχομαι να ακούς και να απολαμβάνεις τις ομορφότερες μελωδίες της Ψαλτικής Τέχνης ...
* Δεν θα ξεχάσω τα λόγια που είπες σε εμένα, λέγοντας «έμαθα τις δυσκολίες σου και να ξέρεις ότι θα είμαι δίπλα σου σε οτιδήποτε με χρειαστείς». Αυτά τα λόγια θα τα θυμάμαι για πάντα στη ζωή μου ...
* Αναγνωρίζω μέσα από την αγνότητα και την ταπεινοφροσύνη του, με την έντονη ανάμνησή του, εντός και εκτός τάξης, τον άνθρωπο που προσέγγιζε και μιλούσε με τους μαθητές του τόσο φυσικά και φιλικά. Έχω μονάχα να πω ότι χάσαμε έναν σπουδαίο άνθρωπο ...
* Ο κύριος Δημήτριος Μπαλαγεώργος ήταν πάντοτε ένας άνθρωπος χαρούμενος, αισιόδοξος, γλυκός, μα πάνω απ’ όλα πραγματικός παιδαγωγός … Αγαπημένε μας κύριε Δημήτρη, θα σας θυμάμαι πάντα! Σας ευχαριστώ τόσο πολύ για τις υπέροχες γνώσεις που μου μεταλαμπαδεύσατε και γι’ αυτό το υπέροχο χαμόγελο που είχατε κάθε πρωί. Από τα βάθη της καρδιάς μου σας εύχομαι όλες αυτές τις υπέροχες εμπειρίες που μας χαρίσατε να τις βρείτε εκεί πάνω. Καλό ταξίδι, καλό Παράδεισο ...
* Δάσκαλε! Αν διαβάζετε από ψηλά το γραπτό μου … Ευχαριστώ! Ήταν τιμή μου!
* Ένας πάντα γελαστός και πρόθυμος άνθρωπος που είχε όρεξη για τους μαθητές και ξεχώριζε για την αφοσίωση, τη μεταδοτικότητα και την ειλικρίνειά του. Δεν χωράει το μυαλό μου πώς από τη μια στιγμή στην άλλη συνέβη κάτι τέτοιο. Την προηγούμενη εβδομάδα είχα πάει στο μάθημα, είχα περάσει όμορφα, όλα κυλούσαν κανονικά, ο κύριος Μπαλαγεώργος ήταν μέσα στη ζωντάνια και τη χαρά. Κανείς δε μπορούσε να προβλέψει ότι θα μας άφηνε. Δεν υπάρχουν λόγια να το εκφράσουν, δεν χωρούν σε χαρτιά, δεν είναι δυνατό να συνεχίσουμε σα να μην έγινε ποτέ ...
* Στην πορεία των παρακολουθήσεων στην Ιστορική Επισκόπηση, αφέθηκα στις ιστορικές διηγήσεις του κυρίου Μπαλαγεώργου. Γνώρισα έναν άνθρωπο γλυκό, απλό και απίστευτα οικείο προς τους φοιτητές. Δεν ξέρω αν μπορώ να επικαλεστώ τα συναισθήματά μου, που προέκυψαν από τη σχέση που αναπτύχθηκε με τον καθηγητή μας. Σίγουρα όμως θέλω να του πω, από εδώ προς εκεί που βρίσκεται, ένα μεγάλο «ευχαριστώ» γιατί με έπεισε και με βοήθησε στο να ανακαλύψω τη θέρμη και τη σοφία της Βυζαντινής Μουσικής ...
* Μιλήσαμε μέσω e-mail την ημέρα που έφυγε, κατά το μεσημέρι, και αφού μου έστειλε την απάντηση στην απορία μου, η σκέψη που έκανα -με όλη την ειλικρίνειά μου- ήταν το πόσο ωραίο συναίσθημα, δροσερό και καθαρό, είχα από αυτή μας τη μικρή επικοινωνία. Ένιωσα πολύ καλά και σκέφθηκα πόσο τυχερός είμαι που έχουμε τέτοιους καθηγητές και τέτοιους ανθρώπους να μας στηρίζουν στην κοινή μας προσπάθεια. Μόλις πληροφορήθηκα ότι έφυγε από τη ζωή συγκλονίστηκα και αισθάνθηκα μεγάλο κενό ...
* Αγαπημένε κύριε Δημήτρη, σας λέω αγαπημένο γιατί ήσασταν ο αγαπημένος μου καθηγητής. Το γεγονός ότι καταγόσασταν από τα Τρίκαλα, όπως και εγώ, μας έφερε πολύ κοντά. Κάθε φορά που μιλούσαμε, ένιωθα σα να είμαι σπίτι μου. Με κάνατε πολλές φορές να γελάω με τα αστεία σας, πράγμα που δεν θα ξεχάσω ποτέ. Περίμενα πως και πως να πάρω την κατεύθυνσή σας για να περνάω καλά όσο είμαι στο μάθημά σας. Σας είχα πει ότι ασχολούμαι με τη Βυζαντινή Μουσική και μου είχατε πει να μη τα παρατήσω ποτέ. Σας υπόσχομαι ότι δεν θα τα παρατήσω και όταν φτάσω τον στόχο μου σε αυτόν τον τομέα η επιτυχία θα οφείλεται σε εσάς … Πιστεύω πως οι άνθρωποι φεύγουν πραγματικά από δίπλα μας όταν τους ξεχνάμε. Λοιπόν εγώ θα σας θυμάμαι για πάντα και θα σας μνημονεύω κάθε φορά που ψέλνω, ώστε να με βοηθήσετε να επιτύχω τους στόχους μου και να σας κάνω περήφανο ...
* Ως καθηγητής προσπαθούσατε να κάνετε αρεστό το μάθημά σας, σε σημείο που σηκωνόσασταν από το έδρανο και σχεδόν χοροπηδούσατε … Μερικές φορές συμβαίνουν πράγματα που η κοινή λογική δε μπορεί να εξηγήσει. Είναι κρίμα ένας ζωντανός άνθρωπος να φεύγει έτσι ξαφνικά. Μα πάντα ο Θεός λειτουργεί με τρόπο που δεν γνωρίζουμε και καταλαβαίνουμε. Ή ίσως ο Θεός αποφασίζει να πάρει δίπλα του τους αγαπημένους του ...
* Θυμάμαι ακόμα το πρώτο μάθημα με τον κύριο Μπαλαγεώργο. Θυμάμαι όταν τον είδα ότι σκέφθηκα από μέσα μου ότι ήταν μια πολύ συμπαθητική φυσιογνωμία. Γελαστός, με κέφι να απαντήσει στην κάθε απορία των φοιτητών και να προσπαθεί να μας κάνει να γελάσουμε με τα αστεία του. Με το πέρασμα του καιρού, όταν είχαμε φτάσει στη μέση πια του εξαμήνου, κατάλαβα ότι, πέρα από ένας πολύ συμπαθητικός άνθρωπος, ήταν και υπερβολικά καλός στο αντικείμενό του. Πάντα προσπαθούσε όχι απλά να μας βγάλει την ύλη αλλά να μας κάνει όντως να μάθουμε ...
* Αν και Παναθηναϊκός, μου ήσασταν ένας αξιαγάπητος άνθρωπος και ένας καθηγητής που περνούσε μηνύματα, συμβουλές αλλά και δίδασκε με τον δικό του ξεχωριστό τρόπο. Παρόλο που η γνωριμία μας ήταν κάτι λιγότερο από πέντε μήνες, ένοιωθα χαρά να παρακολουθώ το μάθημά σας κι ας ήταν πρωί. Όλα τα καλά και όλοι οι άνθρωποι (και μαθητές) που έχετε βοηθήσει είμαι σίγουρος πως θα σας εξασφαλίσουν μια θέση κοντά στον Κύριο, στον Παράδεισο, όπου μπορείτε είτε να ξεκουραστείτε είτε να συνεχίσετε την ψαλμώδηση που τόσο σας άρεσε ...
* Κύριε Μπαλαγεώργο, ήσασταν ένας από τους πιο γελαστούς και δυναμικούς καθηγητές που με διαμόρφωσαν σαν φοιτητή. Μου δώσατε την έμπνευση να δω τη Βυζαντινή Μουσική με άλλο μάτι και να βρω το προσωπικό μου ενδιαφέρον σε αυτήν που μέχρι τότε με κάποιο τρόπο την απωθούσα και δεν την θεωρούσα ενδιαφέρουσα ...
* Νοιώθω ειλικρινά τιμημένη που είχα την ευκαιρία να πάρω γνώσεις από αυτόν. Ήταν ένας πάντα χαμογελαστός και ευχάριστος άνθρωπος που έκανε τα πάντα δύσκολα πρωινά της Δευτέρας λίγο πιο όμορφα. Μου άρεσε ιδιαίτερα που προσπαθούσε να έχει μια πιο προσωπική και αληθινή σχέση με τους φοιτητές του ...
* Ο κύριος Μπαλαγεώργος υπήρξε ένας από τους πιο ευχάριστους και ενεργούς καθηγητές που είχα στο πρώτο μου έτος στο Τμήμα Μουσικών Σπουδών. Μέσα από το κέφι του αλλά και τις εύστοχες εργασίες του με παρακίνησε να ασχοληθώ σε μεγαλύτερο βαθμό με το μάθημα του απ’ ό,τι είχα σκοπό. Πάντα με ενθουσιασμό και χαρά μας μιλούσε με πάθος για όλα αυτά τα οποία μας παρουσίαζε. Ήταν ένας άνθρωπος ο οποίος δεν ήταν μουντός ή υπερβολικά σοβαρός, ξέροντας πως να ελαφρύνει το κλίμα και να μας κάνει να νιώσουμε άνετα. Και μια προσωπική αναφορά: ο κύριος Μπαλαγεώργος με είχε προσέξει και έξω απ’ τη Σχολή, στα Εξάρχεια, και μου είχε αναφέρει πως και ο ίδιος συχνάζει εκεί και προσφέρθηκε εγώ κάποιοι φίλοι συμφοιτητές και αυτός να πηγαίναμε για καφέ, κάτι που δυστυχώς δεν κατορθώσαμε. Δεν τον γνώριζα για καιρό, αλλά με έχει τιμήσει ο χρόνος που τον είχα καθηγητή μου και με έχει συγκινήσει η πρόωρη αναχώρησή του. Εύχομαι να βρίσκεται σε ένα καλύτερο μέρος και εμείς οι οποίοι είμαστε εδώ να φανούμε δυνατοί και να τον μνημονεύουμε αυτόν και το έργο που άφησε πίσω ...
* Ξέρω πως αυτό που γράφω τώρα δεν θα το διαβάσεις ποτέ. Μα όμως μπορεί από εκεί που βρίσκεσαι και αναπαύεσαι ο Θεός να μεταφέρει ή να επιτρέψει να δεις ένα μέρος της αγάπης όλων των φοιτητών και συναδέλφων σου. Σε αυτό το μικρό ταξίδι της γνωριμίας μας καταλάβαμε όλοι το πόσο εξαίρετος άνθρωπος και επιστήμονας ήσουν. Πόσο όρεξη και αγάπη είχες για το αντικείμενό σου, τη λατρεμένη σου έρευνα της Βυζαντινής Μουσικής, αλλά και με πόση αγάπη και υπομονή κατάφερες να μεταφέρεις σε ’μας αυτόν τον πολύτιμο θησαυρό της επιστήμης. Σε κάθε μάθημα όλοι ξεχωρίζαμε το ήθος και την αφοσίωσή σου. Πράγματα σπάνια, που θα μας λείψουν … Ο Θεός να σε αναπαύσει!